Tonne dagga gou buite Stellenbosch gekweek | Netwerk24
Deur Ané van Zyl 14 Oktober 2019 18:55
Felbridge, ’n maatskappy wat medisinale dagga kweek, het die eerste lisensie in die Wes-Kaap gekry om medisinale dagga op ’n plaas buite Stellenbosch te kweek. Die Suid-Afrikaanse Gesondheidsprodukte-reguleringsowerheid (Sahpra) het die lisensie uitgereik.
“Ons sal dit met integriteit en op ’n veilige en verantwoordelike manier kweek. Ons is daartoe verbind om daggaprodukte van hoë gehalte aan ons kliënte te voorsien in ooreenstemming met die regulatoriese raamwerk van Sahpra,” sê Leslie Zetler, ook die mede-eienaar van die Polkadraai-aarbeiplaas buite Stellenbosch, in ’n verklaring.
Volgens Barry Zetler, Leslie se broer en ook ’n direkteur van Felbridge en Polkadraai, het talle mense verkeerdelik aangeneem dis die Polkadraai-plaas wat nou ’n daggaplaas gaan word.
Felbridge beoog om die internasionale mark met farmaseutiese daggaprodukte van hoë gehalte te voorsien.
Barry en Leslie en hul ander broer, Julian, bestuur saam Felbridge en Polkadraai.
Barry sê die verbouingsterrein vir die dagga is op ’n ander plaas buite Stellenbosch. Luidens die verklaring is dié plaas “gerieflik 25 km vanaf die Kaapstad Internasionale Lughawe geleë”.
Die maatskappy verwag om sy eerste oes in die eerste kwartaal van 2020 te lewer.
“Felbridge beoog om die internasionale mark met farmaseutiese daggaprodukte van hoë gehalte te voorsien, en om sodoende beduidende uitvoerinkomste vir die ekonomie te genereer,” lui die verklaring.
“Ons mik ook daarna om werksgeleenthede en toekomstige beleggingsgeleenthede in dié sektor te bied. Die maatskappy het ’n bykomende kweekhuis-area van sowat 37 000 vierkante meter geïdentifiseer vir toekomstige uitbreiding.”
Luidens die verklaring sal Felbridge sterk klem lê op “navorsing oor die mediese voordele van daggaprodukte” en sal daarom saam met plaaslike instansies werk ter ondersteuning van navorsingstudies en die ontwikkeling van geregistreerde produkte.
“Die lisensie dek ’n bestaande kweekhuis-aanleg van 13 000 vierkante meter in die Wes-Kaap, en ongeveer 20 ton gedroogde daggaprodukte sal na verwagting per jaar geproduseer word,” lui die verklaring.
Meer oor: Felbridge | Daggaplaas | Daggakwekery | Medisinale Dagga | Wettig